KOMISIJOS REGLAMENTAS (EB) Nr. 1037/2005
2005 m. liepos 1 d.
nustatantis neatidėliotinas priemones ančiuvių ištekliams saugoti ir atnaujinti ICES VIII pazonėje
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2002 m. gruodžio 20 d. Tarybos reglamentą (EB) Nr. 2371/2002 dėl žuvų išteklių apsaugos ir tausojančio naudojimo pagal Bendrąją žuvininkystės politiką (1), ypač į jo 7 straipsnio 1 dalį,
kadangi:
(1)
Nauja Tarptautinės jūrų tyrimo tarybos (ICES) mokslinė informacija rodo, kad reikia imtis neatidėliotinų priemonių ančiuvių ištekliams saugoti ir atnaujinti ICES VIII pazonėje. Dėl to būtina tuoj pat uždrausti jų žvejybą trims mėnesiams.
(2)
Šiuo draudimo laikotarpiu pasikonsultavusi su Žuvininkystės mokslo, technikos ir ekonomikos komitetu Komisija nuspręs, ar draudimas turėtų būti persvarstytas.
(3)
Dėl to Komisija savo iniciatyva turėtų imtis neatidėliotinų priemonių ančiuvių ištekliams apsaugoti,
PRIĖMĖ ŠĮ REGLAMENTĄ:
1 straipsnis
Ančiuvių žvejyba ICES VIII pazonėje uždraudžiama. Įsigaliojus šiam reglamentui, ICES VIII pazonėje sugautus ančiuvius draudžiama laikyti laive, perkrauti iš vieno laivo į kitą arba iškrauti.
2 straipsnis
Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
Jis taikomas tris mėnesius.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2005 m. liepos 1 d.